Source: http://www.employment.gov.sk/nelegalna_praca_a_nelegalne_zamestnavanie.html
Timestamp: 2013-05-25 10:23:52+00:00
Document Index: 459466

Matched Legal Cases: ['§ 2', '§ 21', '§ 2', '§ 2', '§ 231', '§ 2', '§ 2', '§ 3', '§ 2', '§ 2']

Nelegálna práca a nelegálne zamestnávanie | MPSVR SR
Zákaz nelegálnej práce a nelegálneho zamestnávania v Slovenskej republike upravuje zákon č. 82/2005 Z. z. o nelegálnej práci a nelegálnom zamestnávaní.
Nelegálna práca (§ 2 ods. 1 zákona č. 82/2005 Z. z.) je vykonávanie práce fyzickou osobou pre zamestnávateľa (právnickú osobu alebo fyzickú osobu, ktorá je podnikateľ), pričom
medzi zamestnávateľom a pracujúcou fyzickou osobou nie je založený pracovnoprávny vzťah podľa Zákonníka práce
štátnemu príslušníkovi štátu, ktorý nie je členom Európskej únie, pracujúcemu v Slovenskej republike chýba povolenie na prechodný pobyt na účel zamestnania a povolenie na zamestnanie, ktoré má mať podľa § 21 a 22 zákona č. 5/2004 Z. z.
Nelegálna práca je aj práca fyzickej osoby pre zamestnávateľa (právnickú osobu alebo fyzickú osobu, ktorá je podnikateľ), pričom vzťah medzi nimi nie je upravený Obchodným zákonníkom alebo Občianskym zákonníkom (§ 2 ods. 2 zákona č. 82/2005 Z. z.).
Nelegálne zamestnávanie (§ 2 ods. 2 zákona č. 82/2005 Z. z.) je zamestnávanie fyzickej osoby u zamestnávateľa (právnickej osoby alebo fyzickej osoby, ktorá je podnikateľ), pričom
medzi zamestnávateľom a pracujúcou fyzickou osobou je založený pracovnoprávny vzťah podľa Zákonníka práce, ale zamestnávateľ do začiatku výkonu kontroly nelegálnej práce a nelegálneho zamestnávania nesplnil oznamovaciu povinnosť voči Sociálnej poisťovni podľa § 231 zákona č. 461/2004 Z. z.
Nelegálne zamestnávanie je aj
zamestnávanie fyzickej osoby u zamestnávateľa (právnickej osoby alebo fyzickej osoby, ktorá je podnikateľ), pričom vzťah medzi nimi nie je upravený Obchodným zákonníkom alebo Občianskym zákonníkom (§ 2 ods. 4 zákona č. 82/2005 Z. z.)
zamestnávanie štátneho príslušníka štátu, ktorý nie je členom Európskej únie, u fyzickej osoby alebo fyzickej osoby, ktorá je podnikateľ, alebo u právnickej osoby, ak sa tento štátny príslušník štátu, ktorý nie je členom Európskej únie, zdržiava na území Slovenska v rozpore so zákonom č. 404/2011 Z. z. o pobyte cudzincov a zákonom č. 480/2002 Z. z. o azyle (§ 2 ods. 5 zákona č. 82/2005 Z. z.).
Zákon č. 82/2005 Z. z. ustanovuje v § 3 zákaz nelegálnej práce a nelegálneho zamestnávania, ktorý spočíva v tom, že:
fyzická osoba nesmie vykonávať nelegálnu prácu
právnická osoba a fyzická osoba, ktorá je podnikateľom, nesmie nelegálne zamestnávať podľa § 2 ods. 2, 4 a 5 zákona č. 82/2005 Z. z.,
fyzická osoba nesmie nelegálne zamestnávať podľa § 2 ods. 5 zákona č. 82/2005 Z. z.
Na webovom sídle Národného inšpektorátu práce je uvedený zoznam fyzických osôb a právnických osôb, ktoré v predchádzajúcich piatich rokoch porušili zákaz nelegálneho zamestnávania.
Vaše návrhy k nelegálnej práci a nelegálnemu zamestnávaniu môžete písať na e-mailovú adresu: bozp.ip@employment.gov.sk.